ચોમાસાની સીઝનમાં પણ શરૂઆતના તબક્કામાં સારા વરસાદ બાદ મેહુલિયો ત્રણથી ચાર સપ્તાહ સુધી ખેંચાઇ ગયો હતો અને એક વખત ફરી જળસંકટના વાદળો ઘેરાયા હતા. ખુદ સરકાર પણ નર્મદા ડેમના ખાલી થવાની દહેશતમાં ચિંતામાં સરી પડી હતી ત્યારે મેઘરાજાએ તેના નવા રાઉન્ડમાં ધમાકેદાર એન્ટ્રી કરી ધોધમાર વરસાદ વરસાવ્યો હતો. ગુજરાતની સાથે સાથે મધ્યપ્રદેશ સહિતના ઉપરવાસના વિસ્તારમાં પણ ભારેથી અતિ ભારે વરસાદ નોંધાતા તેના કારણે નર્મદા ડેમમાં નવા પાણીની ભરપૂર આવક થઇ હતી. છેલ્લા ચાર દિવસમાં જ નર્મદા ડેમની જળસપાટીમાં પાંચ મીટરનો નોંધપાત્ર વધારો નોંધાયો હતો. ગુજરાતની જીવાદોરી સમાન નર્મદા ડેમમાં સતત પાણીની આવકને પગલે હાલ પણ ડેમની સપાટીમાં સતત વધારો થઇ રહ્યો છે.